Boucher kry steun van Johann RupertJohann Rupert (2004) Foto: Szekszter (eie werk) via Wikimedia Commons Die Proteas se beleërde afrigter, Mark Boucher, kan staatmaak op die steun van minstens een vername sakeman, Johann Rupert. Die grootbaas van Richemont het op Twitter reageer op ŉ artikel van die sportjoernalis Mark Keohane waarin hy skryf dat Boucher nie die regte persoon is om die Suid-Afrikaanse krieketspan te brei nie. Dit het alles te doen met die bewerings teen hom waarop hy nou in ŉ tugverhoor moet verskyn. Krieket Suid-Afrika het hierdie week aangekondig Boucher word aangekla van onder meer rassisme in voorvalle 20 jaar gelede toe hy vir die nasionale span gespeel het. Hy het onder meer na Paul Adams verwys as ŉ “brown sh*t”. Boucher het verskoning daarvoor gevra. Meer onlange klagte hou verband met die bedanking van assistant-afrigter Enoch Nkwe in Augustus verlede jaar asook die kniel-herrie. Keohane se artikel meen hierdie bewerings en klagte teen Boucher diskwalifiseer hom om aan die stuur van die Proteas te wees, juis omdat die sport probeer om steun te wen onder alle Suid-Afrikaners. Die span se prestasie op die veld om Indië in die toets- en eendagreeks te klop, het volgens Keohane niks daarmee te doen nie want Boucher se prestasie as afrigter voor hierdie reeksoorwinnings was, volgens hom, ook nie te waffers nie. Rupert het in ŉ twiet in reaksie op die artikel in Engels geskryf: “Hierdie gemors-artikel sal nie goed verouder nie – kom ons wag vir @markb46 se regspan om die ‘bewyse’ te ondersoek en ŉ paar getuies te roep. Tipiese IOL laster, hoop hy dagvaar almal vir skadevergoeding nadat die waarheid uitkom!” Mark Boucher tydens een van die Proteas se oefensessies. Foto: Phill Magakoe/AFP. Krieket Suid-Afrika het vroeër vandeesweek aangekondig dat adv. Terry Motau die voorsitter van Boucher se tugverhoor sal wees. Boucher kan ŉ regsverteenwoordiger van sy keuse aanwys, maar moet self daarvoor betaal. Die rolspelers vergader Woensdag met Motau om die tydsraamwerk vir die verhoor te bepaal. Krieket Suid-Afrika beplan ook om vir Graeme Smith, direkteur van krieket, aan te kla, onder meer oor die aanstelling van Boucher. Die aanklagte spruit uit die voorlopige bevindings van die transformasie-verslag wat na openbare verhore opgestel is deur adv. Dumisa Ntsebeza, transformasie-ombudsman van Krieket Suid-Afrika.